紫騮馬
作者：曹勛
朝代：宋

paragraphs: 紫騮馬，出西方。
徑萬國，來咸陽。
儲精房，鍾馴良。
口如米火頭如王，尾輕鬣短龍脊剛。
蹄圓腕蹙森開張，齊平六齒排截肪。
目如明星威煌煌，驕嘶噴薄思騰驤。
廕以華屋薦露牀，金羈玉勒紅錦障，鈎膺絡腦垂璫琅。
漢家驃騎新開府，天子輟賜威遐荒。
將軍橫槊被金甲，矍鑠超忽踰鷹揚。
雄鳴矯首厲奔蹙，胡兒百萬紛披攘。
登封居胥轉瀚海，軍聲陸讋摧天狼。
歸來明堂見天子，圖形麟閣宣龍光。